*Projekts*

**Informatīvais ziņojums**

**Par vienošanos starp Latvijas Republikas un Luksemburgas Lielhercogistes valdībām par prezidentūras Eiropas Savienības Padomē pienākumu veikšanu Vides aizsardzības un reģionālās attīstības ministrijas kompetencē esošās Kodolenerģijas aģentūras darba formātos Latvijas prezidentūras Eiropas Savienības Padomē laikā**

**1. Ievads**

Kodolenerģijas aģentūra (*Nuclear Energy Agency*) (turpmāk - *NEA*) ir specializēta aģentūra Ekonomiskās sadarbības un attīstības organizācijas (turpmāk - *OECD*) ietvaros. Tā ir 1958.gadā dibināta industrializēto valstu starpvaldību organizācija, kas atrodas Parīzē, Francijas Republikā. *NEA* mērķis ir palīdzēt dalībvalstīm caur starptautisku sadarbību uzturēt un tālāk attīstīt to zinātnisko, tehnoloģisko un juridisko bāzi, kas nepieciešama drošam, videi draudzīgam un ekonomiskam kodolenerģijas pielietojumam miermīlīgos nolūkos.

Šobrīd *NEA* ir 31 dalībvalsts (Austrālija, Austrija, Beļģija, Kanāda, Čehija, Dānija, Somija, Francija, Vācija, Grieķija, Ungārija, Īslande, Īrija, Itālija, Japāna, Luksemburga, Meksika, Nīderlande, Norvēģija, Polija, Portugāle, Krievija, Slovākija, Slovēnija, Dienvidkoreja, Spānija, Zviedrija, Šveice, Turcija, Apvienotā Karaliste un Amerikas Savienotās Valstis), kuras kopā atbildīgas par ~86% kodoljaudas pasaulē.

*NEA* cieši sadarbojas ar ANO Starptautisko atomenerģijas aģentūru (*IAEA*), kā arī ar Starptautisko Enerģētikas aģentūru un Vides direktorātu *OECD* ietvaros. *NEA* darbā kā novērotāja tiek aicināta piedalīties arī Eiropas Komisija, kas organizācijā ir deleģēta pārstāvēt Eiropas Savienību (turpmāk – ES) un Eiropas Atomenerģijas Kopienu (turpmāk – Euratom Kopiena).

ES Padomē prezidējošās valsts loma ir nodrošināt koordinācijas sanāksmju organizēšanu ES dalībvalstīm pirms *NEA* darba formātu sanāksmēm. Tā kā Latvija nav *NEA* dalībvalsts, Vides aizsardzības un reģionālās attīstības ministrija nevar nodrošināt ES Padomes prezidējošās valsts pienākumu veikšanu *NEA* ietvaros Latvijas prezidentūras ES Padomē (turpmāk – Latvijas prezidentūra) laikā 2015.gada pirmajā pusgadā.

Informatīvais ziņojums sniedz ieskatu par *NEA* darba formātu, darbības pamatprincipiem un piedāvā risinājumu, kādā veidā Latvija var nodrošināt ES Padomē prezidējošās valsts lomas izpildi.

**2. *NEA* darba formāti un darbības pamatprincipi**

*NEA* mērķis ir veicināt kodolenerģijas, t.sk. jonizējošā starojuma izmantojuma avotu, ražošanas un lietojuma attīstību miermīlīgiem nolūkiem, veicinot sadarbību starp tās dalībvalstīm un nacionālā līmenī veikto pasākumu saskaņotību. *NEA* galveno uzmanību pievērš kodoldrošības prasībām, kodolenerģijas attīstībai, radioaktīvo atkritumu pārvaldībai, aizsardzībai no jonizējošā starojuma ietekmes un sabiedrības veselības aspektiem, tiesiskajam regulējumam un atbildībai, kodolzinātnes attīstībai, kā arī datu un informācijas apmaiņai.

*NEA* darbību pārrauga Kodolenerģijas vadības komiteja (*Steering Committe for Nucelar Energy*), kura tieši atbildīga *OECD* Padomei. Vadības komiteja sastāv no dalībvalstu lemt tiesīgām amatpersonām. Vadības komiteja tiesības pieņemt lēmumus, sniegt ieteikumus un paust viedokļus, kā arī risināt jautājumus, kas atbilst *NEA* darbības mērķiem. Nākamā Vadības komitejas sanāksme paredzēta 2015.gada aprīlī.

*NEA* uzdevumu veikšanai ir izveidotas arī 7 specializētas pastāvīgās tehniskās komitejas. Vadības komiteja ir tiesīga izveidot arī papildus darba grupas vai ekspertu grupas konkrētu uzdevumu risināšanai.

**3. Situācijas risinājums**

Kā iepriekš minēts, tā kā Latvija nav *NEA* dalībvalsts, Vides aizsardzības un reģionālās attīstības ministrija nevar nodrošināt prezidējošās valsts ES Padomē pienākumu veikšanu *NEA* darba formātos Latvijas prezidentūras ietvaros.

Pastāv iespēja nodot prezidējošās valsts ES Padomē pienākumus Luksemburgas Lielhercogistei kā *NEA* dalībvalstij un Itālijas, Latvijas un Luksemburgas prezidentūru trio partnerim. Līdzīgs risinājums tika rasts arī attiecībā uz Starptautisko Enerģētikas aģentūru. Vides aizsardzības un reģionālās attīstības ministrijas pārstāvji ir uzrunājuši attiecīgos Luksemburgas Lielhercogistes pārstāvjus neformālās konsultācijās par iespēju tai uzņemties prezidējošās valsts ES Padomē pienākumus *NEA* darba formātos Latvijas prezidentūras laikā. Abu pušu amatpersonu sarunu ietvaros Luksemburgas Lielhercogiste ir piekritusi uzņemties attiecīgos pienākumus Latvijas prezidentūras laikā.

**4. Turpmākā rīcība**

Vides aizsardzības un reģionālās attīstības ministrija ir konsultējusies ar ES Padomes Ģenerālsekretariātu, kā arī atbilstošajām Luksemburgas Lielhercogistes amatpersonām par piemērotāko tālākās rīcības modeli.

Vides aizsardzības un reģionālās attīstības ministrija sadarbībā ar Latvijas Republikas Pastāvīgo Pārstāvniecību ES nosūta lūguma vēstuli Luksemburgas Lielhercogistei uzņemties veikt prezidējošās valsts ES Padomē pienākumus *NEA* darba formātos Latvijas prezidentūras ES Padomē laikā.

Minētais risinājums ietekmi uz valsts budžetu neparedz.

Vides aizsardzības un reģionālās

attīstības ministrs K.Gerhards

**Vīza:**

Valsts sekretārs G.Puķītis

23.01.2015. 16:10

601

D.Šatrovska

67026521

dace.satrovska@varam.gov.lv